Clausensee

De Clausensee is e Stausee im Schwarzbachdal im weschdliche Pälzerwald (Rhoilond-Palz). Eichentlich isses mehr e Weiher.

 Geografie 
De Clausensee leit so zeh Kilomeder eschdlich vun de Bundesschdroß 270 vun Lautre no Bärmesens, un zwar zwische Waldfischbach-Boialwe un Lääme. Es fließt de Schwarzbach dorch, wo ma in däm Abschnitt aa Boialb nennt. De See hääßt no'm Ort Clause, uf däm soiner Gemarkung er aa leit. Clause is zwar nät weit weg owwe uffem Berch, awwer es gäbt nur e schmales Schdreßel dorch de Wald nunner ins Schwarzbachdal.

De Seespichel leit uf 270 Meder iwwer'm Meer. Die Berche vum Pälzerwald drumerum rache bis zu 200 Meder iwwer de See naus. De Große Hundsberch im Norde is 477 Meder hoch, de Hesselberch im Siedweschde 465 Meder un de Schmale Kopp im Siedoschde sogar 503 Meder.

 Aichenschafte 
De See is so 450 Meder long un 90 Meder bräd, soi Gesomtfläch belaft sich uff vierehalb Hektar. De See ist bis zu fünf Meder dief, un in de Midde is e Inselche. Die Wasserqualität is normalerweis arisch gut.

Die Greß vum See losst druf schließe, dass er mol dezu gedient hat, die Wassermeng fa weider unne leiende Miele zu reguliere, vun dänne sich noch de Nome "Mielschtroß" in Boialwe erhall hat, odder fa die Wabbeschmied, on die noch de Nome vun äm Gaschthaus erinnert. Vamutlich sin seit soiner Ålach außerdäm Fisch drin gehall wor.

 Tourismus 
Om Seeufer leit e Campingplatz un e (unbewachter) Schdrond. Jedes Johr om letschde Juliwocheend gäbt's e Seefeschd. Net weit weg un zu Fuß zu erreiche leit die Haidelsbursch

Kategorie:Seeje
Kategorie:Palz